ผู้สอบบัญชีจิกงบไทยรี
ไม่รับรองบัญชีกังขาขาดทุนน้อยค่าสินไหมเยอะเคลียร์ยังไม่จบ
16 ส.ค. 2555

ไม่รับรองบัญชีกังขาขาดทุนน้อยค่าสินไหมเยอะเคลียร์ยังไม่จบ
ไทยรียังได้รับผลกระทบจากน้ำท่วมใหญ่ ผู้สอบบัญชีไม่เชื่อมั่นงบ ขาดทุนอยู่ 2,700 ล้าน ตลาดหลักทรัพย์เตือนระวัง 
รายงานข่าวแจ้งว่า เมื่อวันที่ 15 ส.ค.ที่ผ่านมา ตลาดหลักทรัพย์แห่งประเทศไทย ได้ขึ้นเครื่องหมาย SP (Suspension) เพื่อห้ามการซื้อขายหุ้นชั่วคราวของบริษัท ไทยรับประกันภัยต่อ หรือไทยรี และยังขึ้นเครื่องหมาย NP (Notice Pending) กรณีที่มีข้อมูลต้องรายงานและตลาดหลักทรัพย์อยู่ระหว่างรอข้อมูลจากไทยรีอีกด้วย เนื่องจากผู้สอบบัญชียังไม่ให้ความเชื่อมั่นต่องบการเงินสิ้นสุดวันที่ 30 มิ.ย. 2555
ผู้สอบบัญชีไม่ให้ความเชื่อมั่นต่องบการเงินของบริษัท ไทยรี ทำให้ตัวเลขผลการดำเนินงานและฐานะการเงินของบริษัทที่ปรากฏในงบการเงินอาจไม่แสดงค่าที่แท้จริงของกิจการได้ ซึ่งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อาจสั่งการให้บริษัทแก้ไขงบการเงินได้ 
อย่างไรก็ตาม เพื่อให้ผู้ถือหุ้นและผู้ลงทุนทั่วไปมีเวลาในการพิจารณารายงานของผู้สอบบัญชี ประกอบกับตัวเลขในงบการเงินและหมายเหตุประกอบงบการเงินอย่างระมัดระวัง ตลาดหลักทรัพย์จะอนุญาตให้ซื้อขายหลักทรัพย์ของไทยรีพร้อมกับขึ้นเครื่องหมาย NP ได้ในวันที่ 16 ส.ค.นี้
นางฐิตาพร ธารากิจ รองผู้อำนวยการใหญ่ บริษัท ไทยรี กล่าวว่า เหตุผลที่ผู้สอบบัญชีไม่สามารถให้ข้อสรุปต่องบการเงินไตรมาส 2 ได้ เนื่องจากไทยรีเป็นบริษัทประกันภัยต่อแห่งเดียวของไทย ความเสียหายที่เกิดขึ้นจากเหตุการณ์น้ำท่วมใหญ่จึงมีเป็นจำนวนมาก ประกอบกับการขาดแคลนผู้เชี่ยวชาญสำรวจภัย จึงทำให้การสำรวจความเสียหายเพื่อตีราคาความเสียหายที่แท้จริง ต้องใช้เวลานานถึงจะประเมินความเสียหายได้ทั้งหมด 
ทั้งนี้ แม้จะมีข้อมูลมากเพียงพอที่จะนำมาใช้เป็นหลักฐานสนับสนุนข้อสมมติฐานในการประมาณการอย่างดีที่สุดแล้วก็ตาม ผลที่เกิดขึ้นจริงอาจแตกต่างทั้งเพิ่มขึ้นหรือลดลง และผลต่างอาจมีสารัตถะสำคัญต่องบการเงินได้
นางฐิตาพร กล่าวว่า ผลการดำเนินงานในไตรมาส 2 ไทยรีจึงยังขาดทุนอยู่ 2,719 ล้านบาท ลดลง 2,835 ล้านบาท เมื่อเทียบกับงวดเดียวกันของปีก่อนที่มีกำไร 116 ล้านบาท และงวด 6 เดือนขาดทุน 4,392 ล้านบาท ลดลง 4,712 ล้านบาท เมื่อเทียบกับงวดเดียวกันของปีก่อนที่มีกำไร 320 ล้านบาท 
บริษัทได้บันทึกค่าสินไหมทดแทนจากเหตุการณ์น้ำท่วมใหญ่ไว้ 3,757 ล้านบาท จึงส่งผลกระทบอย่างเป็นสาระสำคัญต่องบการเงินของไทยรีด้วย